पैरोल सरेंडर किया, रिहाई की प्रोसेस शुरू; कल जेल से बाहर आएंगे
Bihar Bahubali Leader Anand Mohan Release Updates बाहुबली नेता आनंद मोहन की रिहाई का काउंटडाउन शुरू हो चुका है। वो सहरसा जेल के लिए निकल चुके हैं। मीडिया के सवालों पर आनंद मोहन ने हाथ जोड़ लिए।
बाहुबली नेता आनंद मोहन की रिहाई का काउंटडाउन शुरू हो चुका है। सहरसा में आनंद मोहन एक होटल में ठहरे हुए थे। बुधवार को इस होटल से निकलकर आवास पहुंचे। ​​​​यहां उन्होंने अपने समर्थकों से मुलाकात की। इस दौरान अपने वकील से भी राय ली। इसके बाद जेल पहुंचकर पैरोल सरेंडर कर दिया है। अब रिहाई की प्रक्रिया शुरू कर दी गई है। गुरुवार को आनंद मोहन जेल से बाहर निकल जाएंगे।
जेल गेट पर मीडिया के सवालों पर आनंद मोहन ने हाथ जोड़ लिए। उन्होंने हर सवाल के जवाब में कहा कि आपके सवालों को मेरा प्रणाम है। जो भी बात करनी है कल करेंगे।
आनंद मोहन बेटे की सगाई के लिए 15 दिनों की पैरोल पर आए थे। 25 अप्रैल को उनकी पैरोल खत्म हो गई है। आज वह जेल में जाकर पैरोल सरेंडर पहुंच गए है। इसके बाद उनकी रिहाई की प्रक्रिया शुरू होगी।
खबर में आगे बढ़ने से पहले पोल में हिस्सा लेकर अपनी राय दीजिए...
जानकारी के मुताबिक, रिहाई के बाद आनंद मोहन अपने समर्थकों के साथ रोड शो करेंगे। बताया जा रहा कि इस रोड शो में पूरे बिहार से लोगों को बुलाया गया है। इसमें कुछ प्रमुख नेता भी शामिल हो सकते हैं।
27 अप्रैल को आनंद मोहन 12 से 1 बजे के बीच जेल से बाहर निकलेंगे। जेल से निकलने के बाद हजारों लोग उनके समर्थन में सहरसा में रोड शो कर करेंगे। जानकारी के मुताबिक, रोड शो के बाद आनंद मोहन पटना के लिए रवाना होंगे।
जेल सूत्रों के मुताबिक, आनंद मोहन का जेल में काफी सामान है। जिसे बाहर निकाला जाएगा। बताया जा रहा है कि 200 से 300 किताबों की उनकी एक लाइब्रेरी है। आनंद मोहन किताबों को जेल लाइब्रेरी को डोनेट करेंगे।
आनंद मोहन ने अपने बड़े बेटे शिवहर के विधायक चेतन आनंद की सगाई के लिए 15 दिनों की पैरोल ली थी। 24 अप्रैल को काफी धूमधाम से पटना के विश्वनाथ फॉर्म में यह सगाई की गई थी। जिसमें बिहार के मुख्यमंत्री नीतीश कुमार सहित बिहार के कई बड़े नेता शामिल हुए थे।
उसी दिन बिहार सरकार ने आनंद मोहन के रिहाई का नोटिफिकेशन जारी किया था। उसके बाद अब रिहाई की प्रक्रिया शुरू हो गई है। 27 अप्रैल को आनंद मोहन पूरी तरह से जेल से मुक्त होकर बाहर आ जाएंगे।
सरकार को फैसला वापस लेना चाहिए: कांग्रेस 
कांग्रेस नेता पीएल पुनिया ने आनंद मोहन की रिहाई पर कहा है कि उन्हें सजा से पहले छोड़ने के लिए कानून नियमों में संशोधन किया जाता है ताकि वे जल्दी रिहा हो जाए, इससे देश में गलत संदेश जा रहा है। इस पर सेंट्रल IAS एसोसिएशन ने जो टिप्पणी की है वो सही है। इस फैसले को वापस लेना चाहिए। बिहार सरकार को तत्काल कार्रवाई करनी चाहिए।
डीएम की हत्या का दोषसिद्ध होने पर उम्रकैद हुई थी
गोपालगंज के डीएम जी कृष्णैया की 4 दिसंबर 1994 को मुजफ्फरपुर में हत्या हुई थी। इस हत्याकांड में आनंद मोहन को अक्टूबर 2007 में उम्रकैद की सजा हुई थी। तब से वे जेल में हैं। जेल मैन्युअल के मुताबिक, उन्हें 14 साल की सजा पूरी करने के बाद परिहार मिल सकता था, लेकिन 2007 में जेल मैन्युअल में एक बदलाव की वजह से वे बाहर नहीं आ पा रहे थे।
अब सरकार ने जेल से बाहर निकालने के लिए नियम बदल दिए हैं। इसके बाद आनंद मोहन समेत 27 लोगों को सोमवार को रिहाई के आदेश जारी कर दिए गए। आनंद मोहन पर 3 और केस चल रहे हैं। इनमें उन्हें पहले से बेल मिल चुकी है।
DM को भीड़ ने पीटा था, फिर गोली मारकर हत्या की थी
गोपालगंज के जिलाधिकारी जी कृष्णैया 5 दिसंबर 1994 को हाजीपुर से गोपालगंज लौट रहे थे। इसी दौरान मुजफ्फरपुर में आनंद मोहन के समर्थक DM की गाड़ी को देखते ही उन पर टूट पड़े। पहले उन्हें पीटा गया, फिर गोली मारकर हत्या कर दी थी।
आरोप लगा कि भीड़ को आनंद मोहन ने ही उकसाया था। घटना के 12 साल बाद 2007 में लोअर कोर्ट ने उन्हें दोषी ठहराते हुए फांसी की सजा सुनाई। आजाद भारत में यह पहला मामला था, जिसमें एक राजनेता को मौत की सजा दी गई थी।
2008 में हाईकोर्ट ने इस सजा को उम्रकैद में बदल दिया था। साल 2012 में आनंद मोहन ने सुप्रीम कोर्ट में सजा कम करने की अपील की। कोर्ट ने उनकी इस मांग को खारिज कर दिया था।
जेल मैन्युअल संशोधन का लाभ मिला
बिहार सरकार ने 10 अप्रैल 2023 को बिहार कारा हस्तक, 2012 के नियम-481(i) (क) में संशोधन करके उस वाक्यांश को हटा दिया, जिसमें सरकारी सेवक की हत्या को शामिल किया गया था। इस संशोधन के बाद अब ड्यूटी पर तैनात सरकारी सेवक की हत्या अपवाद की श्रेणी में नहीं गिनी जाएगी, बल्कि यह एक साधारण हत्या मानी जाएगी।
इस संशोधन के बाद आनंद मोहन के परिहार की प्रक्रिया आसान हो गई, क्योंकि सरकारी अफसर की हत्या के मामले में ही आनंद मोहन को सजा हुई थी।
ये खबरें भी पढ़िए...
आनंद मोहन की रिहाई..IAS एसोसिएशन विरोध में उतरा:बिहार के पूर्व IPS बोले-इससे सरकारी अफसरों में असंतोष बढ़ेगा; सदमे में पूर्व DM की पत्नी
गोपालगंज के डीएम जी कृष्णैया की हत्या में बाहुबली आनंद मोहन की रिहाई से बिहार की ब्यूरोक्रेसी में खलबली है। रिटायर्ड हो चुके अफसर विरोध में हैं। IAS एसोसिएशन भी विरोध में उतर आया है।
वहीं, जी कृष्णैया की पत्नी उमा सदमे में हैं। वह कहती हैं- ऐसा वोट बैंक की राजनीति के लिए किया जा रहा है। वह रिहाई को खुद के साथ अन्याय बताती हैं। पहले दोषी को फांसी की सजा हुई थी, फिर उसे उम्रकैद में बदल दिया गया। अब सरकार उसकी रिहाई करा रही है। ये बिल्कुल सही नहीं है।
इधर, बिहार के पूर्व IPS ने मुहिम छेड़ दी है। वह पटना हाईकोर्ट में जनहित याचिका दायर कर सरकार के फैसले पर जनहित के लिए रोक लगाने की मांग करेंगे। जानिए जमानत वाले बिहार सरकार के फैसले पर क्यों रद्द करने की मांग कर रहे हैं पूर्व IPS अफसर..।
महागठबंधन के लिए आनंद मोहन इतने जरूरी क्यों:क्या पार्टी में राजपूत लीडर्स की कमी को दूर करेंगे, जानिए बाहुबली की रिहाई के सियासी मायने...
बाहुबली नेता आनंद मोहन की रिहाई का ऐलान हो गया है। 16 साल जेल में गुजारने के बाद वे अब कभी भी बाहर आ सकते हैं। बस औपचारिकता भर बाकी रह गई है। आनंद मोहन जेल से बाहर आ सकें, इसके लिए सरकार ने 23 साल पुराने नियम में बदलाव किए हैं। ऐसे में चर्चा इस बात की भी है कि बिहार की सियासत से जाति है कि जाती नहीं।
लोकसभा चुनाव से ठीक पहले इनकी रिहाई पर सवाल होने लगे हैं कि आखिर महागठबंधन सरकार के लिए आनंद मोहन इतने क्यों जरूरी हैं? उनके बाहर आ जाने से बिहार की सियासत पर कितना असर पड़ेगा? महागठबंधन के लिए वे किस तरह मददगार साबित हो सकते हैं? एक्सपर्ट की मदद से हमने इन सवालों के जवाब देने की कोशिश की है। पढ़िए ये एक्सक्लूसिव रिपोर्ट….